Nju Jork: Trefishohet numri i banorëve që marrin ushqim falas 
Pasojat ekonomike vazhdojnë të ndjehen ndërsa kongresi nuk ka rënë dakord për një paketë tjetër ndihmash
Pasojat ekonomike të koronavirusit vazhdojnë të ndjehen në qytetin e Nju Jorkut, ku radhët për të marrë ushqime falas, janë ende të gjata sipas organizatës bamirëse “Food Bank”. Kjo organizatë ka shpërndarë 30 milionë pako me ushqime për banorët e Nju Jorkut, tre herë më shumë sesa vitin e kaluar. Korrespondentja e Zërit të Amerikës, Mariama Diallo njofton. Organizata “Food Bank” për Nju Jorkun thotë se numri i njerëzve që shkojnë për të marrë ushqime, është më i madh krahasuar me vitin e kaluar. Ajo shton se nuk ka gjasa që ky numër të bjerë së shpejti. Shumë prej atyre që janë në radhë, thonë se kanë humbur punën nga pandemia dhe disa thonë se punojnë por nuk ia dalin dot pa ndihmën e dhurimeve. Disa thonë se edhe kostoja e jetesës po rritet. Ndërsa njerëzit rrinë në radhë për ushqime, Shtëpia e Bardhë dhe Kongresi nuk kanë rëndë dakord për një paketë të dytë ndihme. Paketa e mëparshme e ndihmës parashikonte 600 dollarë në javë shtesë për papunësinë, por ajo skadoi në korrik. Bisedimet mes republikanëve dhe demokratëve për ndihmën ekonomike duket të kenë ngecur. Të enjten, senati amerikan nuk miratoi dot një paketë 300 miliardë dollarëshe, ndërsa republikanët dhe demokratët nuk arritën të bien dakord për të.